L'article 21 de l'Estatut d'autonomia de Catalunya (EAC) estableix que totes les persones tenen dret a una educació de qualitat i a accedir-hi en condicions d'igualtat.
Així mateix, d'acord amb l'article 131.3.e) de l'EAC correspon a la Generalitat la competència compartida sobre l'accés a l'educació i l'establiment i la regulació dels criteris d'admissió i escolarització de l'alumnat als centres docents.
La Llei 12/2009, del 10 de juliol, d'educació, desplega les competències estatutàries en matèria educativa i, a l'article 4, estableix que tothom té dret a accedir en condicions d'igualtat al sistema educatiu i a l'elecció de centre, en el marc de l'oferta educativa.
D'acord amb la Llei d'educació correspon al Govern garantir l'exercici efectiu del dret a l'educació mitjançant la programació general de l'ensenyament.
En concret, la programació de l'oferta educativa, tal com s'estableix a l'article 44 de la Llei 12/2009, del 10 de juliol, té per objecte establir les necessitats d'escolarització que ha de satisfer el Servei d'Educació de Catalunya per garantir el dret a l'educació de tothom, harmonitzant-lo amb els drets individuals dels alumnes i de les mares, els pares o els tutors.
Igualment, per tal de garantir el dret de totes les persones a accedir a l'educació en condicions d'igualtat i el dret a l'elecció de centre, el Govern ha de regular un procediment únic d'accés als centres públics i als centres privats sostinguts amb fons públics que, en concordança amb l'article 46.1 de la Llei d'educació, s'ha de regir pels principis d'equitat, inclusió educativa, foment de la cohesió social i respecte al dret a l'elecció de centre dins l'oferta disponible en cada moment.
Al seu torn, l'article 47 de la Llei d'educació, en el cas que la demanda de llocs escolars per als ensenyaments sostinguts amb fons públics sigui superior als llocs disponibles en el centre, estableix que s'han d'aplicar els criteris de prioritat que la Llei determina i per tal de resoldre situacions d'empat, els centres han d'aplicar els criteris complementaris que estableixi el Govern.
El Decret 75/2007, de 27 de març, pel qual s'estableix el procediment d'admissió de l'alumnat als centres en els ensenyaments sufragats amb fons públics, d'acord amb l'esmentat, inclou els criteris de prioritat determinats a la Llei d'educació, i estableix els criteris complementaris d'aplicació per ordenar les sol·licituds que, atès el seu caràcter complementari, s'apliquen únicament després de valorats els criteris determinats a la Llei i, si és necessari, detectades situacions d'empat per accedir als centres.
En el procés d'admissió d'alumnes s'ha de vetllar per tal de fer efectiu l'accés als centres en condicions d'igualtat per a tots els alumnes, en el marc de la lliure elecció de centre i, per tant, l'aplicació dels criteris de prioritat legalment establerts dona major seguretat jurídica i acompleix la finalitat de garantir l'accés en condicions d'igualtat al sistema educatiu.
Aquesta iniciativa s'exerceix en el marc del règim de millora de la qualitat normativa i dels principis de bona regulació, en particular, dels principis de necessitat, eficàcia, proporcionalitat, seguretat jurídica, transparència i eficiència.
Es persegueix la millora del sistema educatiu com a interès general justificatiu, tot establint la regulació imprescindible per atendre les necessitats detectades, alhora que resulta coherent amb l'ordenament jurídic vigent i no s'estableixen càrregues administratives innecessàries als destinataris.
Així mateix s'ha garantit la participació ciutadana en l'elaboració, així com el règim de transparència.
Aquest Decret s'ha tramitat segons el que disposen l'article 59 i següents de la Llei 26/2010, del 3 d'agost, de règim jurídic i de procediment de les administracions públiques de Catalunya, i d'acord amb la Llei 19/2014, del 29 de desembre, de transparència, accés a la informació pública i bon govern i disposa del dictamen previ del Consell Escolar de Catalunya.
Es modifica el Decret 75/2007, de 27 de març, pel qual s'estableix el procediment d'admissió de l'alumnat als centres en els ensenyaments sufragats amb fons públics en els termes següents:
Se suprimeix el paràgraf tretzè del preàmbul.
Es modifica el darrer paràgraf de l'article 7, que queda redactat de la manera següent:
"Ordenades les sol·licituds, d'acord amb aquests criteris prioritaris, en cas d'igualtat de puntuació de les sol·licituds, s'ha d'aplicar el criteri complementari de tenir la condició legal de família nombrosa o monoparental.
En cas de persistir l'empat, cal aplicar el procediment establert en l'article 9.2".
Es modifica el darrer apartat de l'annex "Criteris complementaris d'admissió d'alumnat" que queda redactat de la manera següent:
"Criteri complementari de prioritat d'admissió d'alumnat:
Pel fet de formar part de família nombrosa o monoparental: 15 punts".
Queda derogat el Decret 10/2012, de 31 de gener, de modificació del Decret 75/2007, de 27 de març, pel qual s'estableix el procediment d'admissió de l'alumnat en els ensenyaments sufragats amb fons públics.